Ժան Ռենուար

Ժան Ռենուար (, ), ֆրանսիացի կինոռեժիսոր, դերասան, պրոդյուսեր, սցենարիստ։

Նկարիչ Օ․ Ռենուարի որդին, դերասան Պիեռ Ռենուարի եղբայրը։

1924 թվականից աշխատել է կինոյում։ Առաջին ֆիլմերից են՝ «Ջրերի դուստրը» (1924 թ.), «Նանա» (1926 թ., ըստ Զոլայի), «Լուցկու փոքրիկ վաճառողուհին» (1928 թ., ըստ Անդերսենի)։ Հնչուն կինոնկարներից «Տոնի» (1934 թ.), «Պարոն Լանժի հանցագործությունը» (1935 թ.) և այլ ժապավեններ արտացոլել են աշխատավորների համերաշխության թեման, տվել ֆրանսիական հասարակական կյանքի ռեալիստական նկարագիրը։ Ռենուարը հարել է ժողովրդական ճակատի շարժմանը (1935-1938 թթ.), ղեկավարել ֆրանսիական կոմկուսի պատվերով արված «Կյանքը պատկանում է մեզ» (1936 թ.) կարճամետրաժ ֆիլմի ստեղծումը։ Ժողովրդական  ճակատի գաղափարներն արտացոլվել են Ռենուարի լավագույն՝ «Մեծ պատրանք» (1937 թ.) ֆիլմում։ Ստեղծել է նաև «Մարսելյեզ» (1938 թ.), «Հատակում» (1936 թ., ըստ Գորկու), «Մարդ գազանը» (1938 թ., ըստ Զոլայի), «Խաղի կանոնները» (1939 թ., արգելվել է երկրորդ համաշխարհային պատերազմի սկզբին) կինոնկարները։ Ֆրանսիայի կապիտուլյացիայից հետո ապրել է ԱՄՆ-ում։ 1952 թվականին վերադարձել է հայրենիք։ Ռենուարի 1950-ական թվականներին ֆիլմերը ներկայացնում են պատմական անցյալը («Դոկտոր Կորդելիեի կտակը», 1960 թ. և այլն)։ Ռենուարի 1930-ական թվականների ստեղծագործություններն ազդել են իտալական նեոռեալիզմի վրա։

Ռենուարի «Մեծ պատրանք» (1937) և «Խաղի կանոնները» (1939) ֆիլմերը ներառված են բոլոր ժամանակների ու ժողովուրդների լավագույն կինոնկարների ցանկում, իսկ ինքը՝ ռեժիսորը, Sight & Sound ամսագրի հարցումների համաձայն, չորրորդ տեղն է զբաղեցնում աշխարհի լավագույն կինոռոժիսորների ցուցակում։

Ծանոթագրություններ 

Ֆրանսիացի կինոռեժիսորներ
Ֆրանսիացի դերասաններ
Ֆրանսիացի սցենարիստներ
Ֆրանսիացի կինոդերասաններ
Պատվո լեգեոնի շքանշանի ասպետներ